[pic] | ЕВРОПЕЙСКА КОМИСИЯ |

Брюксел, 16.4.2010

COM(2010)160 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно техническата корекция на финансовата рамка за 2011 г. в съответствие с промените в БНД, включително корекцията на сумите, разпределени от фондовете в подкрепа на сближаването за държавите-членки, чийто действителен БВП се е отклонил от разчетите за БВП за периода 2007—2009 г.

представено в съответствие с точки 16 и 17 от Междуинституционалното споразумение от 17 май 2006 г.

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно техническата корекция на финансовата рамка за 2011 г. в съответствие с промените в БНД, включително корекцията на сумите, разпределени от фондовете в подкрепа на сближаването за държавите-членки, чийто действителен БВП се е отклонил от разчетите за БВП за периода 2007—2009 г.

Въведение

През 2010 г. по изключение годишната техническа корекция на финансовата рамка за 2011 г. се отнася не само до редовната корекция в съответствие с промените в цените и БНД (точка 16 от Междуинституционалното споразумение (МИС) от 17 май 2006 г. за бюджетната дисциплина и доброто финансово управление[1]), но и до корекция за функция 1Б (точка 17 от МИС).

В точка 17 от МИС е посочено, че „ ако при техническите корекции за 2011 г. се установи, че кумулативният БВП на дадена държава-членка за периода 2007 г. — 2009 г. се е отклонил с повече от +/– 5 % от разчетите за кумулативния БВП към датата на съставяне на това споразумение, Комисията ще коригира предвидените суми от фондовете в подкрепа на сближаването за съответната държава-членка за този период... “. Освен това в точка 17 се налагат следните ограничения: първо, общият нетен ефект от корекциите, независимо от това дали е положителен или отрицателен, не може да надхвърля 3 млрд. EUR и, второ, ако нетният ефект е положителен, „ общите допълнителни средства се ограничават до равнището на неизразходваните средства спрямо таваните за подфункция 1Б за периода 2007 г. — 2010 г. “ И накрая, в точка 17 се посочва, че „ необходимите корекции се разпределят на равни части през годините от периода 2011 г. — 2013 г., като съответно се изменят и свързаните с тях тавани “.

Съгласно точка 16 от МИС всяка година преди началото на бюджетната процедура за година n + 1 Комисията прави техническа корекция на финансовата рамка в съответствие с промените в брутния национален доход (БНД) на ЕС и в цените и съобщава резултатите на двата клона на бюджетния орган. По отношение на цените разходните тавани по текущи цени се определят посредством постоянния дефлатор от 2 %, предвиден в точка 16 от МИС. Що се отнася до промените в БНД, в настоящото съобщение са отчетени последните налични икономически прогнози.

Целта на съобщението е да се представят на бюджетния орган резултатите от техническата корекция (ЕС-27) за 2011 г. съгласно точки 16 и 17 от МИС.

Корекция на таваните за 2011—2013 г. за функция 1Б (точка 17)

Държави-членки, отговарящи на критериите за корекция

Съгласно точка 17 от МИС Комисията трябва да коригира разпределените от фондовете в подкрепа на сближаването суми за всяка държава-членка, чийто кумулативен БВП за периода 2007—2009 г. се е отклонил с повече от +/– 5 % от разчетите за кумулативния БВП към датата на съставяне на МИС. Следователно трябва да се изчисли отклонението между статистическите данни, публикувани през април 2005 г.[2], и тези, публикувани през ноември 2009 г., които са последните налични данни.

Тази разпоредба има практическо приложение само за държавите-членки, за които съществува таван[3] на общия размер на отпуснатите средства за сближаване, а именно България, Чешката република, Естония, Латвия, Литва, Унгария, Полша, Румъния и Словакия. Отклонението в БВП през 2007—2009 г. не засяга средствата от фондовете в подкрепа на сближаването, отпуснати за останалите държави-членки.

При сравняване на двете групи статистически данни се получава следният резултат:

[pic]

В нито една държава-членка не се отчита отрицателно отклонение на БВП с повече от 5 %. Следователно сумите, отпуснати за държавите-членки, не е необходимо да се намаляват в нито един случай. От друга страна, има три държави-членки с положително отклонение над 5 %: Чешката република (+ 7,5 %), Полша (+ 8,0 %) и Словакия (+ 10,8 %). Разпределените за тези държави-членки суми от фондовете в подкрепа на сближаването следователно трябва да се увеличат.

Определяне на общия размер на „непълно усвоените“ средства

Тъй като нетният ефект от корекцията ще бъде положителен, трябва да се определи равнището на „непълно усвояване“ на средства спрямо таваните за подфункция 1Б за периода 2007—2010 г. Това „непълно усвояване“ включва три отделни елемента[4]:

- сумата от разликите между таваните за функция 1Б за всяка година от периода 2007—2010 г. и бюджетните кредити за поети задължения, записани в бюджета за този период;

- анулираните (или с изтекла давност) бюджетни кредити за поети задължения по функция 1Б за всяка година от периода 2007—2010 г., с изключение на сумите за 2007 г., пренесени към следващи години съгласно точка 48 от МИС[5];

- отменените задължения за периода 2007—2010 г. във връзка с разходите за сближаване, с изключение на сумите, отнасящи се до секция „Ориентиране“ на ФЕОГА и до ФИОР.

В таблицата по-долу е представена подробна информация за „непълното усвояване“ на средства, в която са отчетени последните налични данни.

[pic]

Положителната корекция за всички засегнати държави-членки следователно ще бъде ограничена общо до 1 007 млн. EUR. Този размер е в съответствие с първото ограничение, съгласно което общият нетен ефект от корекциите не може да надхвърля 3 млрд. EUR.

Корекция на таваните за 2011—2013 г. за функция 1Б

Като се вземат предвид общите отпуснати средства по държави-членки за периода 2007—2009 г., теоретично положителната корекция възлиза на 3 331 млн. EUR. С оглед обаче на ограничението, свързано с равнището на „непълно усвояване“ на средства, положителните корекции се намаляват пропорционално, както следва:

[pic]

Необходимите корекции трябва да се разпределят на равни части през годините от периода 2011—2013 г. Освен това съответстващите им корекции на таваните за функция 1Б трябва да бъдат направени в милиони евро.

Следователно таваните на бюджетните кредити за поети задължения за функция 1Б (по текущи цени) се увеличават, както следва:

- 2011 г.: + 336 млн. EUR

- 2012 г.: + 336 млн. EUR

- 2013 г.: + 336 млн. EUR

Бюджетни кредити за плащания

В точка 23, четвърта алинея от МИС се посочва, че всяко преразглеждане трябва да поддържа подходяща връзка между поетите задължения и плащанията. Следователно годишните тавани на бюджетните кредити за плащания трябва да се изменят въз основа на профилите за плащания, предвидени за допълнителните задължения по функция 1Б. Предвид на това, че повечето плащания във връзка с това увеличение на задълженията се очаква да настъпят след 2013 г., увеличението на таваните на плащанията е ограничено.

Следователно таваните на бюджетните кредити за плащания (по текущи цени) се увеличават, както следва:

- 2011 г.: + 17 млн. EUR

- 2012 г.: + 87 млн. EUR

- 2013 г.: + 187 млн. EUR

Обобщаваща таблица и заключение

В таблицата по-долу са обобщени измененията на таваните на бюджетните кредити за поети задължения и за плащания във финансовата рамка. Сумите са изразени в текущи цени:

[pic]

Сумите във включената в МИС[6] таблица за финансовата рамка са изразени в постоянни цени от 2004 г. Сумите в текущи стойности следователно трябва да бъдат преобразувани в цени от 2004 г. посредством постоянен дефлатор от 2 % годишно съгласно точка 16 от МИС.

В таблица 1 е представена финансовата рамка за ЕС-27 по цени от 2004 г., изменена съгласно точка 17 от МИС.

Техническа корекция на финансовата рамка за 2011 г. в съответствие с промените в БНД (точка 16)

В таблица 2 е представена финансовата рамка за ЕС-27, съобразена с посочената по-горе корекция на таваните за 2011—2013 г. и коригирана за 2011 г. (т.е. по текущи цени и изразена като процент от БНД въз основа на последните налични икономически прогнози).

Общ размер на БНД

Съгласно последните налични прогнози БНД за 2011 г. е определен на 12 354 021,3 млн. EUR по текущи цени за ЕС-27 (и на 11 966 504,7 млн. EUR за 2010 г., на 11 614 170,1 млн. EUR за 2009 г., на 12 294 000,1 млн. EUR за 2008 г. и на 12 206 170,2 млн. EUR за 2007 г.).

За следващите години (2012—2013 г.) БНД на ЕС-27 е изчислен на основа на вътрешни прогнозни оценки на Комисията за средния годишен темп на растеж в реално изражение. Тези прогнозни оценки са индикативни и ще бъдат актуализирани ежегодно въз основа на последните налични икономически прогнози.

В БНД за 2010 г. и за 2011 г. са включени косвено измерените услуги на финансовите посредници (FISIM) въз основа на Решение 2010/196/ЕС, Евратом на Съвета от 16 март 2010 г. за прилагане на FISIM за целите на собствените ресурси[7] от 1 януари 2010 г. нататък.

Основни резултати от техническата корекция на финансовата рамка за 2011 г. (ЕС-27)

Общият таван на бюджетните кредити за поети задължения за 2011 г. (142 965 млн. EUR) е равен на 1,16 % от БНД.

Съответният общ таван на бюджетните кредити за плащания (134 280 млн. EUR) е равен на 1,09 % от БНД. Следователно въз основа на последните икономически прогнози под тавана за собствените ресурси от 1,23 % остава марж в размер на 17 674 млн. EUR (0,14 % от БНД за ЕС-27).

Таваните на собствените ресурси и на бюджетните кредити за поети задължения са адаптирани вследствие на влизането в сила на Решение 2010/196 за прилагане на FISIM за целите на собствените ресурси[8].

Други елементи, свързани с техническата корекция

Функция 5 (Администрация)

За функция 5 в бележка под линия към финансовата рамка се уточнява, че стойностите за пенсиите, включени под тавана за тази функция, трябва да бъдат изчислени без вноските на персонала по пенсионната схема до максимум 500 млн. EUR (по цени от 2004 г.) за периода 2007—2013 г. Тази разпоредба трябва да се тълкува като налагаща двойна граница на сумите, приспаднати от разходите за пенсии, когато се прилага таванът за функцията:

- тази сума не може да надвишава вноските, реално записани като бюджетен приход всяка година;

- общият размер на натрупаните приспаднати суми за периода 2007—2013 г. не може да надвишава 500 млн. EUR по цени от 2004 г., което възлиза средно на 71,4 млн. EUR (82 млн. EUR по цени от 2011 г.).

Периодичната същност на административните разходи налага ежегодно да се приема най-ниската граница, за да се избегне използването на марж в началото на периода, който след това няма да бъде наличен изцяло. За 2011 г. сумата за приспадане е 82 млн. EUR по текущи цени.

Разходни позиции извън финансовата рамка за 2007—2013 г.

Съществуват редица инструменти извън разходните тавани, определени във финансовата рамка за 2007—2013 г. Тези инструменти имат за цел да осигурят бърза реакция при извънредни или непредвидени събития и дават известна гъвкавост извън установените тавани на разходите в определени граници:

- Резерв за спешна помощ , който може да бъде мобилизиран за сума в размер на максимум 221 млн. EUR на година по цени от 2004 г. или 253,9 млн. EUR през 2011 г. по текущи цени (1 744 млн. EUR за целия период по текущи цени);

- Фонд „Солидарност“ на Европейския съюз , чийто максимален годишен размер по текущи цени е 1 млрд. EUR;

- Инструмент за гъвкавост , с максимален годишен размер по текущи цени от 200 млн. EUR, плюс частта от неизползваните годишни суми за 2008—2010 г., която може да бъде пренесена за 2011 г.

Освен това ще бъде възможно да се мобилизира Европейският фонд за приспособяване към глобализацията до максимум 500 млн. EUR на година по текущи цени, като се използват всички съществуващи маржове под общия таван на бюджетните кредити за поети задължения от предишната година и/или анулирани задължения от предишните две години (с изключение на тези, свързани с функция 1Б).

Операции извън бюджета и собствените ресурси

В точка 11, четвърта алинея от Междуинституционалното споразумение се посочва, че информацията във връзка с операциите, които не са включени в общия бюджет, и с предвидимото развитие на различните категории собствени ресурси се представя примерно в таблици и се актуализира ежегодно при извършването на техническата корекция на финансовата рамка.

Тази информация, актуализирана съгласно последните налични оценки, е изложена в таблици 3.1 и 3.2 . Тя включва Европейския фонд за развитие и структурата на собствените ресурси.

ПРИЛОЖЕНИЕ

ТАБЛИЦА 1: ФИНАНСОВА РАМКА ЗА 2007—2013 Г., КОРИГИРАНА СЪГЛАСНО ТОЧКА 17 ОТ МИС

[pic]

ТАБЛИЦА 2: ФИНАНСОВА РАМКА ЗА 2007—2013 Г., КОРИГИРАНА ЗА 2011 Г. И СЪГЛАСНО ТОЧКА 17 ОТ МИС

[pic]

ТАБЛИЦА 3: ИНДИКАТИВНА ПРОГРАМА ЗА РАЗХОДИТЕ, КОИТО НЕ СА ВКЛЮЧЕНИ В ОБЩИЯ БЮДЖЕТ,И ПРОГНОЗНА ТЕНДЕНЦИЯ В РАЗВИТИЕТО НА РАЗЛИЧНИТЕ СОБСТВЕНИ РЕСУРСИ

[pic]

[1] ОВ C 139, 14.6.2006 г., стр. 1.

[2] Точка 9 от приложение II към Регламент 1083/2006 на Съвета от 11 юли 2006 г.

[3] Точки 7, 8 и 11 от приложение II към Регламент 1083/2006 на Съвета от 11 юли 2006 г.

[4] Както е обяснено в работния документ на службите на Комисията „Fiche 99“ от 15 февруари 2006 г.

[5] Решение на Европейския парламент и на Съвета от 29 април 2008 г. (ОВ L 128, 16.5.2008 г., стр. 8).

[6] Последно изменено с Решение на Европейския парламент и на Съвета от 17 декември 2009 г. за изменение на Междуинституционалното споразумение от 17 май 2006 г. за бюджетната дисциплина и доброто финансово управление по отношение на многогодишната финансова рамка: финансиране на проекти в областта на енергетиката в контекста на Европейския план за икономическо възстановяване (ОВ L 347, 24.12.2009 г., стр. 26).

[7] Решение 2010/196/ЕС, Евратом на Съвета от 16 март 2010 г. относно разпределението на косвено измерените услуги на финансовите посредници (FISIM) за установяването на брутния национален доход (БНД), използван за целите на бюджета на Европейския съюз и собствените му ресурси (ОВ L 87, 7.4.2010 г., стр. 31).

[8] Съобщение на Комисията до Европейския парламент и до Съвета относно адаптирането на тавана на собствените ресурси и на тавана на бюджетните кредити за поети задължения вследствие на решението за прилагане на FISIM за целите на собствените ресурси (COM(2010)162 окончателен).